Shahram G‘iyosov: “Yaqin orada yana jang qilaman, 10 kundan so‘ng tafsilotlar aniq bo‘ladi”

23-fevral, shanba kuni (Toshkent vaqti bilan 24-fevral tongida) professional boksning super yengil (-63,5 kg) vazn toifasida ringga chiqayotgan Shahram G‘iyosov (6 ta jang, 6 ta g‘alaba) o‘zining 7-jangini o‘tkazib, unda raqibi meksikalik Edgar Puertoni texnik nokaut evaziga mag‘lub etgandi.

“Birinchi navbatda meni qo‘llab-quvvatlab turgan barchaga rahmat aytmoqchiman. Biz fevral oyida jang bo‘lishini kutmagandik. Ammo, vaziyat shunday bo‘ldi. Meksikalik bokschi jangga chorladi, biz esa buni rad eta olmadik. Tayyorgarlik ko‘rish uchun 25 kun bor edi. Bundan tashqari, raqib yashaydigan mamlakatga safar qildik. Jang haqida gapiradigan bo‘lsam, oson o‘tdi deya olmayman. Men raqibimdan bunday harakatlarni kutmagandim. Ringda qiyin, biroq yodda qolarli jang bo‘ldi. Yaxshigina tajriba to‘pladim. Shuni aytib o‘tishni istardimki, meksikalik bokschilar chidamli hisoblanadi. U besh raund chidab berdi. Qaysidir pallada nokaut bo‘lmasa kerak degan o‘y ham hayolimdan o‘tdi. Ammo, yakunda biz baribir murabbiy va menejerlarim bilan o‘ylagan rejamizga erishdik. Yaqin kunlarda yana bir jangni kuting. 10 kundan so‘ng bu haqida e’lon qilamiz”, – deydi Shahram G‘iyosov Milliy olimpiya qo‘mitasiga bergan intervyusida.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @daryo_sport’ga obuna bo‘ling!